《自紫阳观至华阳洞，宿侯尊师草堂简同游》
唐代·李延陵

石林媚烟景，句曲盘江甸。南向佳气浓，峰峰遥隐见。

渐临华阳口，微路入葱蒨.七曜悬洞宫，五云抱山殿。

银函意谁发，金液徒堪荐。千载桃花春，秦人深不见。

东溪喜相遇，贞白如会面。青鸟来去闲，红霞朝夕变。

一从化真骨，万里乘飞电。萝月延步虚，松花醉闲宴。

幽人即长往，茂宰应交战。明发归琴堂，知君懒为县。